
Text rozhodnutia
Súd: Krajský súd Bratislava Spisová značka: 1S/242/2010 Identifikačné číslo súdneho spisu: 1010201754 Dátum vydania rozhodnutia: 26. 04. 2012 Meno a priezvisko sudcu, VSÚ: JUDr. Nora Majerníková ECLI: ECLI:SK:KSBA:2012:1010201754.2 Uznesenie Krajský súd v Bratislave v právnej veci žalobcu: Pospíšil & Partners, k.s., so sídlom Šoltésovej 20, 811 08 Bratislava, správca konkurznej podstaty MARSI, s.r.o., IČO 35 947 306 so sídlom Staré Grunty 56, 841 04 Bratislava proti žalovanému: Finančné riaditeľstvo SR, IČO: 00 634 816, so sídlom Vazovova 2, 815 11 Bratislava o preskúmanie zákonnosti rozhodnutia č. I/221/8574-78211/2010/991909-r zo dňa 22.7.2010, takto r o z h o d o l : Krajský súd v Bratislave konanie z a s t a v u j e . Žiaden z účastníkov n e m á právo na náhradu trov konania. o d ô v o d n e n i e : Žalobou podanou na Krajskom súde v Bratislave dňa 30.9.2010 sa žalobca domáhal preskúmania zákonnosti rozhodnutia žalovaného č. I/221/8574-78211/2010/991909-r zo dňa 22.7.2010, ktorým žalovaný v zmysle ustanovenia § 48 ods. 5 zákona č. 511/1992 Zb. o správe daní v znení neskorších predpisov potvrdil dodatočný platobný výmer Daňového úradu Bratislava IV č. 603/230/18478/2010/ Čech zo dňa 5.3.2010, ktorým podľa ustanovenia § 44 ods. 6 písm. b) bod 1 zákona č. 511/1992 Zb. vyrubil rozdiel dane z pridanej hodnoty za zdaňovacie obdobie august 2008 v sume 316.627,53 eura daňovému subjektu MARSI, s.r.o., resp. žalobcovi. V priebehu konania bol na majetok dlžníka MARSI, s.r.o. vyhlásený konkurz (sp.zn. 4K/83/2010). Na dopyt súdu správca konkurznej podstaty podaním zo dňa 11.4.2012 oznámil, že uznal prihlásenú pohľadávku veriteľa, resp. žalovaného v celom rozsahu ako oprávnenú, a preto považuje konanie za bezpredmetné, t.j. vzal žalobu späť. Podľa ustanovenia § 250h ods. 2 O.s.p. až do rozhodnutia súdu môže žalobca vziať žalobu späť; ak žalovanému medzitým vznikli trovy konania, rozhodne súd o ich náhrade. Podľa ustanovenia § 250d ods. 3 O.s.p. súd uznesením konanie zastaví aj vtedy, ak žaloba bola vzatá späť (§ 250h ods. 2 O.s.p.). Nakoľko žalobca vzal späť žalobu pred rozhodnutím veci, súd v súlade s ustanovením § 250d ods. 3 O.s.p. konanie zastavil. O náhrade trov konania súd rozhodol podľa § 146 ods. 1 písm. c) O.s.p. s použitím ustanovenia § 246c O.s.p. tak, že žiaden z účastníkov nemá právo na náhradu trov konania, nakoľko konanie vo veci bolo zastavené. Poučenie: Proti tomuto uzneseniu možno podať odvolanie do 15 dní odo dňa jeho doručenia, na Krajský súd v Bratislave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

